সরাইল গ্রে হাউন্ড

সরাইল গ্রে হাউন্ড বা সরাইল হাউন্ড  বাংলাদেশি একটি কুকুরের জাত। এটি  ব্রাহ্মণবাড়িয়া জেলার সরাইল উপজেলার একটি ঐতিহ্য। শক্তিশালী পাঁজর, দীর্ঘদেহ, তীক্ষ্ণ দৃষ্টি এবং উচ্চগতির জন্য পরিচিত এই কুকুরগুলি শিকার ও নিরাপত্তা রক্ষায় ব্যবহৃত হতো।  তবে বর্তমানে এই জাতটি বিলুপ্তির পথে, সরাইলজুড়ে কয়েকটি পরিবারে এদের দেখা মেলে।

শারীরিক গঠন 
সরাইল গ্রে হাউন্ড দেখতে অনেকটা ইংরেজি গ্রেহাউন্ডের মতো। এটি ছিপছিপে, দৃঢ়কায় ও দীর্ঘ দেহবিশিষ্ট। মাথা লম্বাটে, কপাল মাঝারি প্রশস্ত, এবং থুতনি সরু ও কিছুটা সুচালো। এর গাঢ় চোখে বুদ্ধিমত্তা ও শক্তিমত্তার ছাপ স্পষ্ট। ছোট কান বিশ্রামের সময় পিছন দিকে ভাঁজ হয়ে থাকে, আর সতর্ক অবস্থায় আধা-উঁচু হয়ে ওঠে। ঘাড় দীর্ঘ, মৃদু বাঁকা ও মাংসপেশিবহুল। বুক গভীর, পিঠ সোজা ও দৃঢ়, এবং কোমর কিছুটা ঢালু। পেট সরু ও ভেতরের দিকে ওঠানো। সামনের পা সম্পূর্ণ সোজা, পিছনের পা দীর্ঘ ও পেশিবহুল। লেজ দীর্ঘ এবং অগ্রভাগ কিছুটা বাঁকা। এর লোম সংক্ষিপ্ত, মসৃণ ও পাতলা। সাধারণত দ্বিবর্ণ বিশিষ্ট, যেখানে সবচেয়ে প্রচলিত রঙ হলো কালো-সাদা, বাদামী-সাদা ও ব্রিন্ডল। পুরুষ কুকুরের উচ্চতা ৬৪–৭১ সেমি ও ওজন ২৩–৩৩ কেজি; মহিলাদের উচ্চতা ৫৮–৬৬ সেমি ও ওজন ১৮–২৮ কেজি।

স্বভাব ও স্বাস্থ্য 
এই জাতটি বুদ্ধিমান, সতর্ক, সংরক্ষিত, সাহসী ও নির্ভীক। প্রয়োজনে এটি আক্রমণাত্মক হয়ে ওঠে এবং তার মালিককে রক্ষা করতে দ্বিধা করে না, যা একে যুদ্ধ কুকুর হিসেবে ব্যবহারের উপযোগী করে তুলেছে। এর প্রশিক্ষণযোগ্যতা গড়পরতা, তবে এর শিকার প্রবৃত্তি অত্যন্ত শক্তিশালী এবং এটি প্রচুর শারীরিক অনুশীলন করতে পারে। তার ঘুমের অভ্যাসও অন্য কুকুরের চেয়ে আলাদা। শুধু ঘ্রাণ নয়, দৃষ্টি ও শ্রবণশক্তি দিয়েও এই কুকুর শিকার ধরতে পারে। দ্রুতগামী কুকুরটি অন্যান্য কুকুরের মতো পালকের আদর পছন্দ করলেও অপরিচিতদের আদর তার পছন্দ নয়। প্রভুভক্ত এই জাত শান্ত  হলেও শত্রুর জন্য খুবই হিংস্র ও ভয়ংকর। দিনে-রাতে মালিকের বাড়ি নিরাপত্তায় এর আলোচনা রয়েছে।  সরাইল জাতের গড় আয়ুষ্কাল ৮–১৪ বছর।

উৎপত্তি 
সরাইল গ্রে হাউন্ডের উৎপত্তি ব্রাহ্মণবাড়িয়া জেলার সরাইল উপজেলায়, যা চট্টগ্রাম বিভাগের অন্তর্গত। ধারণা করা হয় যে, এই জাতটি বিদেশি গ্রেহাউন্ড, আরব অঞ্চলের শিকারি কুকুর এবং স্থানীয় বন্য কুকুরের সংমিশ্রণে গঠিত হয়েছে। আফগান হাউন্ড, সালুকি, আজাওয়াখ এবং মধ্য এশীয় গ্রেহাউন্ড ব্রিটিশ শাসনামলে ভারতে ইংরেজ শাসকদের ইংরেজি গ্রেহাউন্ডের সঙ্গে মিশ্রিত হয়। পরবর্তীতে সরাইল অঞ্চলের শাসক এই কুকুরদের ত্রিপুরার জঙ্গলের বন্য কুকুরদের সাথে সংকরায়ণ করেন। এর ফলে কালের পরিক্রমায় একটি স্বতন্ত্র বাংলাদেশি গ্রে হাউন্ড জাত গঠিত হয়, যা আজ সরাইল গ্রে হাউন্ড নামে পরিচিত।

সরাইল গ্রে হাউন্ডের উৎপত্তি নিয়ে বিভিন্ন জনশ্রুতি রয়েছে। একটি প্রচলিত কাহিনী অনুযায়ী, প্রায় ২০০ বছর আগে সরাইলের জমিদার দেওয়ান মোস্তফা আলী এক ইংরেজ নাগরিকের কাছ থেকে একটি হাতির বিনিময়ে গ্রে হাউন্ড কুকুর আনেন।  শিকারে নিয়ে গেলে কুকুরটি জঙ্গলে হারিয়ে যায় এবং ছয় মাস পর গর্ভবতী অবস্থায় ফিরে আসে। প্রসবের পর দেখা যায়, ছানাগুলো অন্য কুকুরের চেয়ে আলাদা, অনেকটা বাঘের মতো দেখতে। ধারণা করা হয়, জঙ্গলে বাঘের সঙ্গে মিলনের ফলে এই বিশেষ জাতের কুকুরের উৎপত্তি। 

২০০৬ সালে দ্য ন্যাশনাল সোসাইটি ফর দ্য সরাইল হাউন্ড অব বাংলাদেশ প্রতিষ্ঠিত হয়, তবে সম্প্রতি এর কার্যক্রম হ্রাস পেয়েছে। বর্তমানে এই জাতটি অত্যন্ত সংকটাপন্ন, এবং ভবিষ্যতে এটি সম্পূর্ণ বিলুপ্ত হয়ে যেতে পারে, কারণ স্থানীয়রা এটিকে প্রায়শই দেশীয় অজাত কুকুর (দেশি কুকুর) এর সাথে মিশ্রিত করছে। এছাড়া, বাংলাদেশ ক্যানেল ক্লাব এই জাতটিকে আনুষ্ঠানিকভাবে স্বীকৃতি দেয়নি, ফলে এটির জন্য কোনো নিবন্ধিত প্রজনন ব্যবস্থা নেই।

বাংলাদেশের মুক্তিযুদ্ধ 
১৯৭১ সালে বাংলাদেশের মুক্তিযুদ্ধে এই কুকুর জাতটি গুরুত্বপূর্ণ ভূমিকা পালন করেছিল। মুক্তিবাহিনীর প্রধান সেনাপতি জেনারেল এম এ জি ওসমানীর সরাইল গ্রে হাউন্ড "ফিল্ড মার্শাল" একবার তার মনিবের জীবন রক্ষা করেছিল। সে সময় এটি দুজন পাকিস্তানি কমান্ডো সদস্যের ওপর ঝাঁপিয়ে পড়ে তাদের প্রতিহত করেছিল। আহত অবস্থায় অন্যত্র পাঠানো হলেও, এটি তার মনিবকে খুঁজে বের করতে পালিয়ে যায় এবং শেষ পর্যন্ত চার বছর পর তাকে খুঁজে পায়।

১৯৮১ সালে জেনারেল ওসমানী তার কুকুরের সাহসিকতায় মুগ্ধ হয়ে এই জাতটি সম্পর্কে বলেছিলেন: কিছু কুকুরের জাত আছে, যা গতি ও শক্তিতে সরাইল গ্রে হাউন্ডের সমকক্ষ হতে পারে না।

সূত্র 

কুকুরের জাত
বাংলাদেশের জাতীয় প্রতীক